open-index/open-wikipedia-markdown huggingface dataset:
ப.து.அ கிழக்காசியா - பசிபிக்

**ப. து. அ கிழக்காசியா - பசிபிக் ** ( **ICC East Asia-Pacific,abbr:ICC EAP**) கிழக்காசியா மற்றும் பசிபிக் பகுதியில் துடுப்பாட்ட  விளையாட்டை நிர்வகிக்கும் பொறுப்புள்ள ஓர் பன்னாட்டுத் துடுப்பாட்ட அவையின் மண்டலம் ஆகும்.

1996ஆம் ஆண்டு உருவாக்கபட்ட இந்த மண்டலம் 1999ஆம் ஆண்டு தனது அலுவலகத்தை ஆத்திரேலியாவின் மெல்பேர்ண் நகரில் நிறுவியது. இதன் நிர்வாகத்தில் இரு தேர்வுநிலை நாடுகள், நான்கு ப.து.அ துணை அங்கத்துவ நாடுகள் மற்றும் ஆறு ப.து.அ இணை அங்கத்துவ நாடுகள் உள்ளன.

மண்டல வளர்ச்சி மேலாளராக ஆண்ட்ரூ பைச்னி மெல்பேர்ண் நகரில் துடுப்பாட்டம் ஆத்திரேலியா நிறுவன கட்டிடத்தில் அமைந்துள்ள மண்டல அலுவலகத்தில் பணியாற்றி வருகிறார். இந்த மண்டலத்தில் தேர்வுநிலை அங்கத்தினர்களான ஆத்திரேலியத் துடுப்பாட்ட அணியும் நியூசிலாந்து துடுப்பாட்ட அணியும் மண்டலப் பணிகளுக்கு உதவி வருகின்றன. தெற்காசியாவில் ஆடும் நான்கு ஆசியத் தேர்வுத் துடுப்பாட்ட நாடுகளான  (வங்காளதேசம், இந்தியா, பாக்கித்தான் மற்றும் இலங்கை ஆசியத் துடுப்பாட்ட அவையின் அங்கத்தினர்களாக உள்ளனர்..

இந்த மண்டல அவை பன்னாட்டுப் போட்டிகள், நிகழ்வுகள், பயிற்றுனர் வகுப்புகள், நடுவர் கல்வி, இளைஞர் வளர்ச்சி/பயிற்சி, பள்ளிகளில் துடுப்பாட்ட வளர்ச்சி, நிர்வாக மேம்பாடு, சந்தைப்படுத்துதல் போன்றவற்றை கண்காணித்து வருகிறது.

மேலும் உலக துடுப்பாட்ட சங்கப்போட்டிகளின் கிழக்காசியா பசிபிக் மண்டலப் போட்டிகளை இந்த அவை மேலாண்மை செய்கிறது. இந்த மண்டலத்திலுள்ள நாடுகள் துடுப்பாட்ட உலகக்கிண்ணப் போட்டிகளுக்கு மற்றும் ஒருநாள் பன்னாட்டுத் துடுப்பாட்டம், பன்னாட்டு இருபது20  போட்டிகளுக்கு தகுதிபெறும் வாய்ப்பினைப் பெறவும் தேர்வுநிலை அடையவும்  இந்த சங்கப்போட்டிகள் உதவுகின்றன. 

## அங்கத்துவ நாடுகள்

**தேர்வுத் துடுப்பாட்ட அங்கத்தினர்கள்**
*
*

**துணை உறுப்பினர்கள்**
*
*
*
*

**இணை உறுப்பினர்கள்**
*
*
*
*
*
*

**தேர்வுநிலை அங்கத்தினரும் நிறுவனங்களும்**
* துடுப்பாட்டம் ஆத்திரேலியா
* நியூசிலாந்து துடுப்பாட்டம்

## மேற்கோள்கள்

## வெளியிணைப்புகள்
*பன்னாட்டுத் துடுப்பாட்ட அவையின்l (ப.து.அ) அலுவல்முறை இணையதளம் 
*Cricketworld.com - ICC - International Cricket Council 

பகுப்பு:துடுப்பாட்ட வாரியங்கள்
டைகர் பயிற்சி

**டைகர் பயிற்சி** (*Exercise Tiger*) அல்லது **டைகர் நடவடிக்கை** இரண்டாம் உலகப் போரில் நடந்த ஒரு ஒத்திகைப் பயிற்சி நடவடிக்கை. நாசி ஜெர்மனியின் ஆக்கிரமிப்பிலிருந்த பிரான்சு மீதான நேச நாட்டு கடல் வழி படையெடுப்புக்கு ஒரு முழு அளவு ஒத்திகையாக நடத்தப்பட்டது. இந்த ஒத்திகை நடந்து கொண்டிருக்கும் போது ஒரு நேச நாட்டு கப்பல் கூட்டத்தை ஜெர்மானியக் கடற்படைக் கப்பல்கள் தாக்கியதால் 749 அமெரிக்கப் படை வீரர்கள் மரணமடைந்தனர்.

1943ம் ஆண்டின் பிற்பகுதியில் பிரிட்டனின் தெற்குப் பகுதியில் டெவன் மாவட்டம் அருகே உள்ள சுலாப்டன் (slapton) என்ற ஊரில் குடியிருந்தவர்கள் அனைவரும் அகற்றப்பட்டு, அப்பபகுதி படையெடுப்பு ஒத்திகைகளுக்குப் பயன்படுத்தப்படலாயிற்று. டிசம்பர் 1943ல் கடல்வழி படையிறக்க ஒத்திகைகள் ஆரம்பித்தன. அவற்றுள் ஒன்று டைகர் பயிற்சி. சுலாப்டன் கடற்கரையின் புவியியல் அமைப்பு யூட்டா கடற்கரையை ஒத்து இருந்ததால் ஏப்ரல் 1944ல் இங்கு படைகளைத் தரையிறக்கும் ஒத்திகை நிகழ்த்தப்பட்டது. 9 டாங்கு தரையிறக்கும் கப்பல்களும் (Tank landing ships) 30,000 வீரர்களும் இதில் பங்கேற்றனர். இந்த கப்பல் கூட்டத்தைப் பாதுகாக்கும் பொறுப்பு பிரிட்டானியக் கடற்படையிடம் கொடுக்கப்பட்டிருந்தது.

ஏப்ரல் 28 அன்று ஒத்திகையில் ஈடுபட்டிருந்த நேசநாட்டுக் கப்பல் கூட்டம் லைம் குடா அருகே ஜெர்மானிய ரோந்துப் படகுகளின் கண்ணில் சிக்கியது. அடுத்து நடந்த சண்டையில் இரு தரையிறக்கக் கப்பல்கள் முழுவதும் சேதமடைந்தன. அவற்றில் இருந்த 638 வீரர்கள் மரணமடைந்தனர். மேலும் ஒத்திகையின் போது  தாக்குதலில் மேலும் நூற்றுக்கணக்கானோர் பலியானார்கள். இந்த மோதல் லைம் குடா சண்டை என்று அழைக்கப்படுகிறது. அமெரிக்கப் படைகளும், பிரிட்டானியப் படைகளும் வெவ்வேறு வானொலி அலைவரிசைகளைப் பயன்படுத்தியதால் தொடர்பு கொள்வதில் ஏற்பட்ட குழப்பம், உயிர்காப்புச்சட்டை அணிவதில் வீரர்களுக்குப் பயிற்சியின்மை, மூழ்கும் கப்பல்களிலிருந்து தப்பியவர்களைக் கடலிலிருந்து காப்பாற்ற சிறு படகுகள் இல்லாதது போன்ற பற்றாக்குறைகளால் உயிரிழப்பு அதிகமாக இருந்தது. டைகர் பயிற்சியில் கற்ற பாடங்களால் நேச நாட்டு உத்தியாளர்கள் இக்குறைகளை நிவர்த்தி செய்ய பல மாற்றங்களை மேற்கொண்டனர். இப்பயிற்சியில் இறந்த வீரர்களின் குடும்பங்களுக்கு அவர்களது மரணச்செய்தி சொல்லப்படவில்லை. நார்மாண்டி படையெடுப்புத் தொடர்பான அனைத்து விஷயங்களும் மிக இரகசியமாக வைக்கப்பட்டிருந்ததால் படையெடுப்பு நிகழ்ந்து சில மாதங்களுக்குப் பிறகே அவர்களது குடும்பங்களுக்குச் செய்தி அனுப்பப்பட்டது.

பகுப்பு:மேற்குப் போர்முனை (இரண்டாம் உலகப் போர்)
பகுப்பு:1943 நிகழ்வுகள்
குவாறி குடா

**குவாறி குடா** (Quarry Bay) ஹொங்கொங் தீவில், கிழக்கு மாவட்டத்தில், பாக்கர் மலை எனும் மலை அடிவாரத்தில் அமைந்திருக்கும் ஒரு நகரமாகும். 

பகுப்பு:ஹொங்கொங் நகரங்கள்
பகுப்பு:ஹொங்கொங் தீவின் நகரங்கள்
இயன் கூல்ட்

**இயன் ஜேம்ஸ் கூல்ட்** (Ian James Gould, பிறப்பு: 19 ஆகத்து 1957, டப்லோ, பக்கிங்க்ஹாம்ஷயர், இங்கிலாந்து) பன்னாட்டுத் துடுப்பாட்ட அவையின் மேற்தட்டு நடுவர் குழுவைச் சேர்ந்த ஓர் இங்கிலாந்து துடுப்பாட்ட நடுவரும் இங்கிலாந்தின் முன்னாள் துடுப்பாட்டக்காரரும் ஆவார். இவர் இங்கிலாந்தின் பேர்ன்ஹாம் உதைபந்தாட்டக் கழகத்தின் தலைவராகவும் உள்ளார். இவர் எந்தவொரு தேர்வுத் துடுப்பாட்டப் போட்டிகளிலும்  கலந்து கொள்ளவில்லை. இருப்பினும்  18  ஒருநாள் பன்னாட்டுத் துடுப்பாட்டப் போட்டிகளிலும்  298  முதல்தர துடுப்பாட்டப் போட்டிகளிலும்,  315  ஏ-தர துடுப்பாட்டப் போட்டிகளிலும் கலந்து கொண்டுள்ளார்.  இவர் 1983ல், இங்கிலாந்து  ஒருநாள் பன்னாட்டுத் துடுப்பாட்ட அணி   உறுப்பினராக ஒருநாள் பன்னாட்டுத் துடுப்பாட்டப் போட்டிகளில்  பங்குகொண்டார்.

பகுப்பு:இங்கிலாந்து துடுப்பாட்ட நடுவர்கள்
பகுப்பு:குச்சக் காப்பாளர்கள்
பகுப்பு:வாழும் மக்கள்
பகுப்பு:1957 பிறப்புகள்
பகுப்பு:மெரில்பன் துடுப்பாட்ட சங்கத் துடுப்பாட்டக்காரர்கள்
பகுப்பு:மிடில்செக்ஸ் துடுப்பாட்டக்காரர்கள்
பகுப்பு:இங்கிலாந்துத் துடுப்பாட்டக்காரர்கள்
பகுப்பு:ஆங்கிலேயக் குச்சக் காப்பாளர்கள்
கோப்ரா நடவடிக்கை

**கோப்ரா நடவடிக்கை** (*Operation Cobra*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு தாக்குதல். இது ஓவர்லார்ட் நடவடிக்கையின் ஒரு பகுதியாகும். இதில் அமெரிக்க தரைப்படை நார்மாண்டி கடற்பகுதியிலிருந்து ஜெர்மானியப் பாதுகாவல் படைவளையத்தை உடைத்துக் கொண்டு பிரான்சின் உட்பகுதிக்கு முன்னேறத் தொடங்கியது.

பிரான்சு மீதான நேச நாட்டு கடல்வழிப் படையெடுப்பு ஜூன் 6, 1944ல் தொடங்கியது. பிரான்சின் நார்மாண்டி கடற்கரைப் பகுதியில் இப்படையெடுப்பு நிகழ்ந்தது. கடற்கரைப் பகுதிகள் கைப்பற்றப்பட்ட பின்னர் நேச நாட்டுப் படைகள் நார்மாண்டியின் உட்புறத்தை நோக்கி முன்னேறத் திட்டமிட்டன. நேச நாட்டுக் கட்டுப்பாட்டில் இருந்த நார்மாண்டிப் பகுதி பிரிட்டனியக்/கனடியப் பகுதி மற்றும் அமெரிக்கப் பகுதி என இரு பிரிவுகளாகப் பிரிக்கப்பட்டிருந்தது. கான் நகரைச் சுற்றியிருந்த பிரிட்டானியக்/கனடியப் பகுதியில் இரு மாதங்களாக கடும் சண்டை நடந்து கொண்டிருந்தது. அங்கு நிறுத்தப்பட்டிருந்த ஜெர்மானியப் படைகளின் பலமும் அதிகமாக இருந்தது. இதற்கு மாறாக சென் லோ நகரைச் சுற்றி இருந்த அமெரிக்கக் கட்டுப்பாட்டுப் பகுதியில் ஜெர்மானியப் படைபலம் குறைவாகவே இருந்தது. இதனால் நார்மாண்டியிலிருந்து உடைத்து வெளியேற்ற (breakout) தாக்குதலை அங்கு நிகழ்த்த நேச நாட்டுத் தளபதிகள் முடிவு செய்தனர்.

மோசமான வானிலையால் பலமுறை ஒத்தி வைக்கப்பட்ட கோப்ரா நடவடிக்கை ஜூலை 25ம் தேதி கடும் வான்வழி குண்டுவீச்சுடன் தொடங்கியது. ஜெர்மானியர்களின் கவனத்தைத் திசை திருப்ப இதே சமயம் கான் நகரருகே குட்வுட் நடவடிக்கையும் மேற்கொள்ளப்பட்டது. லெப்டினன்ட் ஜெனரல் ஒமார் பிராட்லி தலைமையில் அமெரிக்க 1வது ஆர்மி பிரான்சின் உட்பகுதியை நோக்கி முன்னேறத் தொடங்கியது. ஆரம்பத்தில் முன்னேற்றம் மெதுவாக நிகழ்ந்தாலும் விரைவில் ஜெர்மானியப் படைப்பிரிவுகள் அனைத்தும் முறியடிக்கபட்டன. நார்மாண்டியைச் சுற்றியிருந்த ஜெர்மானியப் படைவளையம் சிதறியது. படை ஒழுங்கு சீர்குலைந்த ஜெர்மானியப் படைப்பிரிவுகள் செய்னை நோக்கிப் பின்வாங்கத் தொடங்கின. ஜூலை 31ம் தேதி 1வது ஆர்மி நார்மாண்டியிலிருந்து வெளியேறி பிரான்சின் உட்பகுதிக்குள் புகுந்து விட்டது.

நிலையைச் சீர்செய்ய ஜெர்மானிய மேற்குமுனைத் தளபதி குந்தர் வோன் குளூக் புதியப் படைப்பிரிவுகளை நார்மாண்டிப் போர்முனைக்கு அனுப்பினார். ஆனால் இரண்டு மாதங்கள் நடந்திருந்த தொடர் சண்டையில் ஜெர்மானியப் படைபலம் வெகுவாகக் குறைந்ததிருந்தது. மேலும் இதுவரை நடந்த சண்டை நகராத காலாட்படை மோதல்கள். கோப்ரா நடவடிக்கையின் வெற்றியால் பிரான்சில் போர், நகரும் போராக மாறியது (war of maneuver). ஆயுத பலத்திலும், எந்திரமயமாக்கலிலும் ஜெர்மனியை விட மிகவும் முன்னணியில் இருந்த நேச நாட்டுப் படைகளுக்கு இப்புதிய போர்முறை சாதகமாக அமைந்தது.

பகுப்பு:மேற்குப் போர்முனை (இரண்டாம் உலகப் போர்)
பகுப்பு:1944 நிகழ்வுகள்
பகுப்பு:செருமன் வரலாறு
பகுப்பு:பிரான்சின் வரலாறு
ருக்மிணி லட்சுமிபதி

**ருக்மிணி லட்சுமிபதி** (*Rukmini Lakshmipathi*, 6 திசம்பர் 1892 – 6 ஆகத்து 1951) ஓர் இந்திய சுதந்திர போராட்ட வீராங்கனையும், இந்திய தேசிய காங்கிரசு அரசியல்வாதியும், வீணை இசைக்கலைஞரும் ஆவார். இவர் சென்னை மாகாண சட்டமன்றத்தின் மக்களால் தேர்ந்தெடுக்கப்பட்ட முதல் பெண் உறுப்பினர் மற்றும் சென்னை மாகாணத்தின் முதல் பெண் அமைச்சருமாவார். சட்டப் பேரவை துணைத் தலைவராகவும் பணியாற்றினார்.
## வாழ்க்கைக் குறிப்பு

### தொடக்க வாழ்க்கை, கல்வி, திருமணம்
ருக்மிணி சென்னையில் ஒரு விவசாயக் குடும்பத்தில் பிறந்தவர். இவரது தாத்தா ராஜா டி. ராம்ராவ் ஒரு நிலக்கிழார். சென்னை பெண்கள் கிருத்துவக் கல்லூரியில் இவர் பி.ஏ பட்டம் பெற்றார். இவரின் கணவர் டாக்டர். அசண்ட லட்சுமிபதி.

### சமூக-அரசியல் பணிகள்
ருக்மிணி 1923ல் காங்கிரசில் சேர்ந்தார். 1926ல் பாரிசில் நடந்த சர்வதேச பெண்கள் வாக்குரிமை கூட்டணி பேராயத்தில் இந்தியப் பிரதிநிதியாகக் கலந்து கொண்டார். 1930ல் வேதாரண்யத்தில் நடந்த உப்பு சத்தியாக்கிரகத்தில் கலந்து கொண்டதற்காக ஓராண்டு சிறையிலடைக்கப்பட்டார். உப்பு சத்தியாகிரக இயக்கத்தில் சிறை சென்ற முதல் பெண் இவர் தான். 1934ல் சென்னை மாகாண சட்டமன்ற இடைத்தேர்தலில் போட்டியிட்டு வெற்றிபெற்றார் .  சென்னை மாகாண சட்டமன்றத் தேர்தல், 1937லும் வெற்றி பெற்று ஜூலை 15, 1937ல் சட்டமன்றத்தின் துணைச் சபாநாயகராகத் தேர்ந்தெடுக்கப்பட்டார். மே 1, 1946 முதல் மார்ச் 23, 1947 வரை சென்னை மாகாணத்தில் (முதலமைச்சர் த. பிரகாசத்தின் அமைச்சரவையில்) பொதுச்சுகாதாரத் துறை அமைச்சராகப் பதவி வகித்தார். சென்னை மாகாணத்தில் அமைச்சர் பதவி வகித்த பெண் இவர் மட்டும் தான்..

ருக்மிணி லட்சுமிபதி வீணை தனம்மாளிடம் வீணை இசையைக் கற்றவர். அனைத்திந்திய வானொலியில் பல வீணைக் கச்சேரிகளை நிகழ்த்தியுள்ளார்.

### இறப்பு
ருக்மிணி, 6 ஆகத்து 1951 அன்று தன் 59-ஆம் அகவையில் காலமானார்

## புகழ்
ருக்மிணி லட்சுமிபதியைக் கௌரவிக்கும் விதமாக சென்னை, எழும்பூரில் உள்ள ஒரு சாலைக்கு ருக்மிணி லட்சுமிபதி சாலை என்று பெயர் சூட்டப்பட்டுள்ளது.
ஒன்றுமில்லை|thumb|188x188px|ருக்மிணி லட்சுமிபதி பெயரிலான         இந்திய அஞ்சல் தலை (6 ஆகத்து 1997)

1997ல் ருக்மிணி நினைவாக ஒரு அஞ்சல் தலை வெளியிடப்பட்டது.

## மேற்கோள்கள்

பகுப்பு:1892 பிறப்புகள்
பகுப்பு:1951 இறப்புகள்
பகுப்பு:தமிழ்நாட்டு பெண் அமைச்சர்கள்
பகுப்பு:தமிழ்நாட்டு இந்திய விடுதலைப் போராட்ட வீரர்கள்
பகுப்பு:இருபதாம் நூற்றாண்டு இந்திய அரசியல்வாதிகள்
பகுப்பு:இந்திய விடுதலைப் போராட்ட வீராங்கனைகள்
பகுப்பு:வீணை இசைக் கலைஞர்கள்
அஷ்டசகஸ்ரம்

**அஷ்டசகஸ்ரம்** () (தமிழ் அர்த்தம்: எட்டாயிரம்) என்றழைக்கப்படுவோர், இந்திய மாநிலமான தமிழ்நாட்டைச் சேர்ந்த ஐயர் சமூகத்தின் ஒரு பிரிவினர் ஆவர்.

## பிரிவுகள்
அஷ்டசகஸ்ரம் சமூகம், நான்கு குழுக்களாகப் பிரிக்கப்பட்டுள்ளது.

* அத்தியூர்
* அறிவர்படை
* நந்திவாடி
* சத்குலம்

## மேற்கோள்கள்

பகுப்பு:தமிழ்ப் பிராமணர்கள்
பகுப்பு:பிராமணர்
ஐயங்கார்

**ஐயங்கார்** (அல்லது **அய்யங்கார்**) என்றழைக்கப்படுவோர் இராமானுஜரின் விசிஷ்டாத்வைதத் தத்துவத்தைக் கடைப்பிடிக்கும் பிராமணர்கள் ஆவர். இவர்கள் பெரும்பாலும் தமிழகம்,  கர்நாடகம் மற்றும் ஆந்திரத்திலும் காணப்படுகின்றனர்.

## சொற்பிறப்பு
*ஐயங்காரின்* சொற்பிறப்பியல் தொடர்பாகவும் பல கருத்துக்கள் உள்ளன. இதில் அய்யா - கரு என்ற வார்த்தையிலிருந்து உருவானது. இது ஐய்யங்காருவாகவும், பின்னர் ஐய்யங்காராகவும் மாறியது. "அய்யா" என்ற சொல் ஆரிய என்ற சமசுகிருத வார்த்தையின் பிராகிருதம் பதிப்பாகும். இது சமசுகிருதத்தில் உன்னதமானது என்று பொருளாகும்.

மாற்று மொழிபெயர்ப்பான *ஐய்யங்கார்* என்ற வார்த்தையை முதன்முதலில் திருப்பதியைச் சேர்ந்த காந்தாதை இராமானுஜ அய்யங்கார் என்பவர் பொ.ஊ. 1450-இல் பயன்படுத்தினார் என்று இராபர்ட் லெஸ்டர் கூறுகிறார்.

## பிரிவுகள்
இவர்களில் முக்கியமாக இரண்டு பிரிவுகள் உள்ளன.

* வடகலை
* தென்கலை

## மேற்கோள்கள்

* 

பகுப்பு:தமிழ்ப் பிராமணர்கள்
பகுப்பு:திராவிடப் பிராமணர்
பகுப்பு:பிராமணர்
ராஜன் ஆனந்தன்

**ராஜன் ஆனந்தன்** (*Rajan Anandan*) கூகுள் நிறுவனத்தின் இந்தியாவுக்கான விற்பனை மற்றும் இயக்கங்களுக்கான உப தலைவராகப் பணியாற்றுகிறார். இவர் இந்தப் பணியை பெப்ரவரி 2011 முதல் பொறுப்பேற்றார். ராஜன் ஆனந்தன் முன்னர் 2006 முதல் 2008 வரையில் டெல் (இந்தியா) நிறுவனத்திலும், பின்னர் ஆகத்து 2008 முதல் மைக்ரோசாப்ட் நிறுவனத்தின் இந்தியக் கிளையின் முகாமைத்துவப் பணிப்பாளராகவும் ஆகத்து 2008 முதல் பணியாற்றியவர். டெல், மைக்குரோசாஃப்ட் நிறுவனக்களின் பணியாற்றும் முன்னர் இவர் ஐக்கிய அமெரிக்காவில் சிக்காகோவில் உள்ள மாக்கின்சி கம்பனியில் பணியாற்றினார்.

ராஜன் ஆனந்தனின் தந்தை வி. எஸ். குமார் ஆனந்தன் இலங்கையின் யாழ்ப்பாண மாவட்டத்தில் வல்வெட்டித்துறையைச் சேர்ந்தவர். குமார் ஆனந்தன் பாக்கு நீரிணையை நீந்திக் கடந்து சாதனை புரிந்தவர் என்பதுடன் பல கின்னஸ் சாதனைகளைப் புரிந்தவர்.

ராஜன் ஆனந்தன் மாசாச்சூசெட்சு தொழில்நுட்பக் கல்வி நிலையத்தில் இளமாணிப் பட்டமும் பின்னர் கலிபோர்னியா, ஸ்டான்ஃபோர்ட் பல்கலைக்கழகத்தில் முதுமாணிப் பட்டமும் பெற்றார். சிக்காகோவில் உள்ள மக்கின்சி கம்பனியில் 1992 முதல் 2003 வரை பணியாற்றினார். பின்னர் அமெரிக்காவின் டெல் கம்பனியில் இணைந்து அதன் உதவித் தலைவராகவும், பின்னர் டெல் நிறுவனத்தின் இந்தியக் கிளையில் உதவித் தலைவர், மற்றும் பொது முகாமையாளர் பதவிகளையும் வகித்தார். செப்டம்பர் 2008 இல் இவர் இந்திய மைக்ரோசாப்ட் நிறுவனத்தில் இணைந்து அதன் விற்பனை மற்றும் விளம்பரப்படுத்தல் பகுதியின் தலைவரானார்.

## மேற்கோள்கள்

பகுப்பு:இலங்கைத் தமிழ்த் தொழிலதிபர்கள்
பகுப்பு:தமிழ்த் தொழிலதிபர்கள்
பகுப்பு:யாழ்ப்பாண மாவட்ட மக்கள்
சுபிரிங் நடவடிக்கை

** சுபிரிங் நடவடிக்கை** (ஸ்பிரிங் நடவடிக்கை, *Operation Spring*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு சண்டை. இது ஓவர்லார்ட் நடவடிக்கையின் ஒரு பகுதியாகும். கோப்ரா நடவடிக்கைக்குத் துணையாக இந்த நடவடிக்கை மேற்கொள்ளப்பட்டது.

நாசி ஜெர்மனியின் கட்டுப்பாட்டிலிருந்த பிரான்சு மீதான நேச நாட்டு கடல்வழிப் படையெடுப்பு நார்மாண்டிப் பகுதியில் சூன் 6, 1944 நிகழ்ந்தது. சுமார் இரு மாதங்கள் சண்டைக்குப் பின் பிரான்சின் உட்பகுதிக்கு முன்னேற அமெரிக்கப் படைகள் கோப்ரா நடவடிக்கையை ஜூலை 25, 1944ல் தொடங்கின. இதிலிருந்து ஜெர்மானியர்களின் கவனத்தைத் திசை திருப்பும் வண்ணம் பிரிட்டானிய/கனடியப் படைகள் குட்வுட் நடவடிக்கை மற்றும் சுபிரிங் நடவடிக்கையை மேற்கொண்டன. சுபிரிங் நடவடிக்கையில், ஜூலை 25ம் தேதி கனடியப் படைகள் கான் நகரருகே இருந்த வெர்ரியர் முகடைத் தாக்கிக் கைப்பற்ற முயன்றன. ஆனால் ஜெர்மானியர்களின் கடுமையான எதிர்த்தாக்குதல் இம்முயற்சியை முறியடித்துவிட்டது. ஆனால் ஜெர்மானியர்களின் கவனம் கான் நகரைச் சுற்றிய பகுதிகளில் இருந்ததால், அமெரிக்கப் படைகள் தங்கள் கட்டுப்பாடிலிருந்த பகுதியிலிருந்து எளிதில் ஜெர்மானியப் படை வளையத்தை உடைத்து முன்னேறி விட்டனர்.

பகுப்பு:மேற்குப் போர்முனை (இரண்டாம் உலகப் போர்)
பகுப்பு:1944 நிகழ்வுகள்
பகுப்பு:செருமன் வரலாறு
பகுப்பு:பிரான்சின் வரலாறு
நோய்த்தொற்று

**நோய்த்தொற்று** (infection) என்பது ஒட்டுண்ணி இனங்கள் ஓம்புயிர் ஒன்றைத் தாக்குவதைக் குறிக்கும். ஓம்புயிரிலுள்ள மூல வளங்களைப் பயன்படுத்தி, இந்த ஒட்டுண்ணி இனமானது தன்னைத்தான் இனம்பெருக்கிக் கொள்வதுடன், ஓம்புயிரில் பொதுவாக நோயை நச்சுக்களை ஏற்படுத்தும். இவ்வகை நோய்கள் தொற்றுநோய்கள் எனப்படும்.

நோய்த்தொற்றானது பொதுவாக தீநுண்மம், பாக்டீரியா, போன்ற நுண்ணுயிர்களால் ஏற்படும். சில பெரிய ஒட்டுண்ணிகள், பெரிய பூஞ்சை போன்றவற்றாலும் நோய்த்தொற்று ஏற்படுத்தப்படும். நோய்க்காரணிகள் பிற உடலில் இனப்பெருக்கம் செய்வதும், நச்சுப் பொருட்களை செலுத்துவதும், பிறபொருளெதிரியாக்கி -  பிறபொருளெதிரி தாக்கத்தை ஏற்படுத்துவதாலும் நோய்கள் ஏற்படும்.

நோய்த்தொற்றுக்கு எதிராக ஓம்புயிரின் உடலில் நோய் எதிர்ப்பாற்றல் முறைமை தொழிற்படுவதுண்டு. முலையூட்டிகளில் இந்த நோய்த்தொற்றுக்கு எதிர்வினையாக அழற்சியும் ஏற்படுவதுண்டு. இவற்றுடன் இவ்வகை நோய்த் தொற்றுக்களிலிருந்து தப்பிக்க மருந்துகளும் பயன்படுத்தப்படுகின்றன.

## மேற்கோள்கள்

பகுப்பு:நோய்கள்
பகுப்பு:நோயியல்
தியத்தலாவை

**தியத்தலாவை** (*Diyatalawa*) இலங்கையின் ஊவா மாகாணத்தில், பதுளை மாவட்டத்தில் அமைந்துள்ள ஊர். இங்கு பல்லின மக்களும் வாழ்ந்து வருகிறார்கள். சிறிய நகரம் என்றாலும் வைத்தியசாலை, காவல்துறை, அஞ்சல் அலுவலகம், வங்கிகள், தரைப்படை முகாம் ஆகியனவற்றை உட்கொண்டுள்ளது. ஆண்டுதோறும் நிகழ்த்தப்படும் "Fox Hill" போட்டிகள் இங்கு தான் நடைபெறுகிறது. இலங்கை தொடருந்து வலையமைப்பின் கொழும்பு - பதுளை பாதையில் அப்புத்தளை - பண்டாரவளை ஆகிய நகரங்களுக்கு இடைப்பட்டது. பொடிமெனிக்கே, உடரட்டமெனிக்கே என்ற பெயருடைய தொடருந்துகள் இந்நகரைக் கடந்து செல்கின்றன.

## வெளி இணைப்புகள்
* தியத்தலாவையின் வரைபடம்

## மேற்கோள்கள்

பகுப்பு:பதுளை மாவட்டத்தில் உள்ள ஊர்களும், நகரங்களும்
பகுப்பு:ஊவா மாகாணம்
1951–52 இந்தியப் பொதுத் தேர்தல்

இந்தியக் குடியரசின் முதல் **[[இந்திய நாடாளுமன்றம்|நாடாளுமன்றத் தேர்தல்]] 1951-1952** ஆம் ஆண்டுகளில் நடைபெற்றது. 21 வயதுக்கு மேற்பட்டோர் அனைவருக்கும் வாக்குரிமை முறை அமலுக்கு வந்தபின் நடைபெற்ற முதல் தேர்தல் இதுவே. இத்தேர்தல் 1951 ஆம் ஆண்டு  அக்டோபர் திங்கள் 25ஆம் நாள் தொடங்கி 1952 ஆம் ஆண்டு பிப்ரவரி 21ஆம் நாள் வரை 68 கட்டங்களாக நடைபெற்றது.  இந்திய தேர்தல் வரலாற்றில் நீண்ட காலம் நடந்த இந்தத் தேர்தலில் வாக்களித்தவர்களின் மொத்த எண்ணிக்கை சுமார் 10 கோடி. இத்தேர்தல் சில ஆவணங்களில் "இந்திய நாடாளுமன்றத் தேர்தல், 1952" என்றும் குறிப்பிடப்படுகிறது. இத்தேர்தலின்பொழுது சுகுமார் சென் என்பவர் தேர்தல் ஆணையராக இருந்தார். இத்தேர்தலுக்காக உருவாக்கப்பட்ட வாக்காளர் பட்டியல் உருவாக்கப்பட்டது. வடஇந்தியாவைச் சேர்ந்த வாக்காளர் பட்டியலில் பெண்கள் பெயரே இல்லை. மாறாக, இன்னார் மகள், இன்னார் மனைவி என்றே சுமார் 28 இலட்சம் பெண்கள் குறிக்கப்பட்டிருந்தனர். அதனைக் கண்ணுற்ற சுகுமார்சென் அப்பட்டியலை நீக்கிவிட்டு பெண்களின் உண்மையான பெயர்களைக்கொண்ட வாக்காளர் பட்டியலை உருவாக்கினார். இத்தேர்தலில் வேட்பாளர்களுக்குச் சின்னங்கள் வழங்கப்படவில்லை. ஒவ்வொரு வேட்பாளருக்கும் தனித்தனி வாக்குப்பெட்டிகள் பயன்படுத்தப்பட்டன. தேர்தலில் வெற்றிபெற்ற உறுப்பினர்களைக்கொண்டு முதலாவது மக்களவை கட்டமைக்கப்பட்டது. இந்திய தேசிய காங்கிரசு கட்சி 364 தொகுதிகளில் வென்று முதலிடத்தில் வந்தது. ஜவகர்லால் நேரு இந்தியக் குடியரசின் மக்களால் தேர்ந்தெடுக்கப்பட்ட முதல் பிரதமரானார். (நேரு இந்தியா குடியரசாவதற்கு முன்பே இந்தியாவின் பிரதமாராகியிருந்தார்)

## பின்புலம்
இத்தேர்தலில் 401 தொகுதிகளில் இருந்து 489 உறுப்பினர்கள் தேர்ந்தெடுக்கப்பட்டனர். இவற்றுள் 314 ஒற்றை உறுப்பினர் தொகுதிகள். 86 தொகுதிகளிலிருந்து தலா இரண்டு உறுப்பினர்களும் ஒரு தொகுதியிலிருந்து மூன்று உறுப்பினர்களும் தேர்ந்தெடுக்கப்பட்டனர். இவர்கள் தவிர 2 ஆங்கிலோ இந்தியர்களும் மக்களவைக்கு நேரடியாக நியமனம் செய்யபட்டனர். இக்காலகட்டத்தில் இந்திய விடுதலைப் போராட்டத்திற்குத் தலைமைதாங்கிய இந்திய தேசியக் காங்கிரசு முன்னணிக்கட்சியாக விளங்கியது. 1946இல் அமைந்த நேருவின் முதல் இந்திய அமைச்சரவையில் இடம்பெற்றிருந்த இரு அமைச்சர்கள் இத்தேர்தலின் போட்டியிட தனிக்கட்சி தொடங்கியிருந்தனர். சியாமா பிரசாத் முகர்ஜி ஜனசங்கத்தையும் டாக்டர் அம்பேத்கர் பட்டியல் சாதியினரின் கூட்டமைப்பு (பின்னாளில் இந்தியக் குடியரசுக் கட்சி) ஆகிய கட்சிகளையும் தொடங்கி தனித்துப் போட்டியிட்டனர்.

காங்கிரசுக்கு முக்கிய எதிர்கட்சியாக இந்திய கம்யூனிஸ்ட் கட்சி (சிபிஐ) இருந்தது. 1947-51 காலகட்டத்தில் ஆயுதப்புரட்சியின் மூலம் புரட்சியை கொண்டுவர கம்யூனிஸ்டுகள் முயன்றனர். தெலுங்கானா, மலபார், மேற்கு வங்காளம் ஆகிய பகுதிகளில் அரசுக்கு எதிராக கம்யூனிஸ்டுகள் தொடங்கிய புரட்சிகளை மத்திய மாநில அரசுகள் முறியடித்து அடக்கிவிட்டன. இதனால் 1951இல் வன்முறை வழியைக் கைவிட்டு தேர்தல் ஜனநாயகத்தை சிபிஐ தேர்ந்தெடுத்தது. இவை தவிர ஆச்சார்ய கிருபாளினியின் கிசான் மசுதூர் பிரஜா (உழவர், உழைக்கும் மக்கள்) கட்சி ஜெயப்பிரகாஷ் நாராயணன், ராம் மனோகர் லோகியா ஆகியோரின் சோசலிசக் கட்சி ஆகியவையும் காங்கிரசை எதிர்த்தன. ஆனால் காங்கிரசின் பெரும்பலத்தின் முன் இவை பலவீனமாகவே இருந்தன.

## முடிவுகள்
மொத்தம் 44.87% வாக்குகள் பதிவாகின

## இவற்றையும் காண்க
*சென்னை மாநிலத்தில் இந்திய நாடாளுமன்றத் தேர்தல், 1952

## மேற்கோள்கள்
 

## வெளி இணைப்புகள்
*Volume I, 1951 Indian general election, 1st Lok Sabha

பகுப்பு:1951 தேர்தல்கள்
பகுப்பு:1952 தேர்தல்கள்
பகுப்பு:இந்தியப் பொதுத் தேர்தல்கள்
கிழக்கு மாவட்டம் (ஹொங்கொங் தீவு)

**கிழக்கு மாவட்டம்** (Eastern District) ஹொங்கொங்கின் அரசியல் நிலப்பரப்புக்குள் உள்ள பதினெட்டு (**18**) மாவட்டங்களில் ஒன்றாகும். அதேவேளை ஹொங்கொங் தீவில் உள்ள நான்கு மாவட்டங்களில் ஒரு மாவட்டமும் ஆகும். இந்த மாவட்டங்களில் மக்கள் தொகை 2006 ஆம் ஆண்டில் கணிப்பின் படி 587,690  ஆகும். ஹொங்கொங்கில் உள்ள பதினெட்டு மாவட்டங்களில், அதிகமான நடுத்தர வீடமைப்புகளைக் கொண்ட மாவட்டத்தில் மூன்றாம் நிலையில் உள்ளது. 

இந்த மாவட்டத்தின் அமைவிடம் ஹொங்கொங் தீவின் வடக்கிழக்காக அமைந்துள்ளது. இந்த மாவட்டம் கவுசவே குடா, டின் ஹாவ், போட்றசு குன்று, வட முனை, குவாறி குடா, சவ் கெய் வான், ஹெங் பா சுன், சய் வான் போன்ற நகரங்களை உள்ளடக்கியதாக உள்ளது.

## வெளியிணைப்புகள்
*கிழக்கு மாவட்டச் சபை 
*List and map of electoral constituencies (large PDF file) 

பகுப்பு:ஹொங்கொங் மாவட்டங்கள்
பகுப்பு:கிழக்கு மாவட்டம்
பகுப்பு:ஹொங்கொங் தீவு
தென் மாவட்டம் (ஹொங்கொங் தீவு)

**தென் மாவட்டம்** (Southern District) ஹொங்கொங்கின் அரசியல் நிலப்பரப்புக்குள் உள்ள பதினெட்டு (**18**) மாவட்டங்களில் ஒன்றாகும். அதேவேளை ஹொங்கொங் தீவில் உள்ள நான்கு மாவட்டங்களில் ஒன்றும் ஆகும். இந்த மாவட்டங்களில் மக்கள் தொகை 2001 ஆம் ஆண்டில் கணிப்பின் படி 290,240 ஆகும். ஹொங்கொங்கை பொருத்தமட்டில் இந்த மாவட்டத்தில் நான்காவது குறைவான மக்கள் தொகையைக் கொண்ட மாவட்டம் இதுவாகும்.

இந்த மாவட்டம் ஹொங்கொங்கில் இயற்கை வளங்களைக் கொண்ட, மலைத்தொடர்களையும், மலைக்குன்றுகளையும் உள்ளடக்கியப் பகுதியாகும். இதன் தெற்கே தென் சீனக் கடலையும், நீர்தேக்கப் பகுதிகளைக் கொண்ட நிலப்பரப்பாகவும் உள்ளது. அத்துடன் இந்த மாவட்டத்தின் பெரும் பகுதி நிலப்பரப்பு, குறிப்பாக இந்த மாவட்டத்தின் வட பகுதி, ஹொங்கொங்கின் தேசிய வனமாகவே உள்ளது. இயற்கை சூழலமைவில் குடியிருப்புக்களை விரும்புவோர், இப்பகுதிகளிலேயே வசிக்கின்றனர். அத்துடன் ஹொங்கொங் பிரசித்திப்பெற்ற, உல்லாசப் பயணிகளை கவர்ந்திழுக்கும் பல கடற்கரைகளையும் இம் மாவட்டத்தின் தென் பகுதி கடல் பரப்பு கொண்டுள்ளது. இசுடேன்லி, கிலியர்வாட்டர் குடா போன்ற இயற்கையின் பின்னனியைக் கொண்ட அழகிய நகரங்களும் இம்மாவட்டத்தில் உள்ளன.

## மேற்கோள்கள்

பகுப்பு:ஹொங்கொங் மாவட்டங்கள்
பகுப்பு:தென் மாவட்டம்
பகுப்பு:ஹொங்கொங் தீவு
ஹொங்கொங் மாநாடு மற்றும் கண்காட்சி மண்டபம்

[thumb|right|320px|ஹொங்கொங் மாநாடு மற்றும் கண்காட்சி மண்டபம், [விக்டோரியா துறைமுகம்|விக்டோரியா துறைமுகத்தில் இருந்து ஒரு பார்வை]]
thumb|right|320px|இரவு நேர மின்னலங்காரக் காட்சியுடன் இம்மண்டபம்
**ஹொங்கொங் மாநாடு மற்றும் கண்காட்சி மண்டபம்** அல்லது **ஹொங்கொங் மாநாடு மற்றும் கண்காட்சி மையம்** (Hong Kong Convention and Exhibition Centre) என அழைக்கப்படும் அரங்கம், ஹொங்கொங்கில் உள்ள மாநாடு கூடல், மற்றும் கண்காட்சிகளை நடாத்துவதற்கான எழில்மிகு பிரமாண்டமான மண்டபமாகும். இம்மண்டபம் ஹொங்கொங் தீவில், வஞ்சாய் மாவட்டத்தில், வஞ்சாய் நகரில் விக்டோரியா துறைமுகத்தின் கடல் பரப்பை ஒட்டி, கடலை முகப்பாகக் கொண்டு கடலோரமாக அமைக்கப்பட்டிருக்கும் கண்கவர் மண்பமாகும். இம்மண்டபத்தை சுருக்கமாக (**HKCEC**) என்றழைப்பர். 

## காண்போர் கவரிடம்
[thumb|left|320px|[வஞ்சாய் இசுடார் பெறி வல்லத்துறை இல் இருந்து ஒரு பார்வை]]
இம்மண்டபத்திற்கு நிலத்தின் ஊடாக அல்லாமல், கட்டிடங்களுக்கு இடையே அமைக்கப்பட்டிருக்கும் நடைப்பாலங்கள் ஊடாக செல்லக் கூடிய வகையில் வடிவமைக்கப்பட்டுள்ளன. இந்த மண்டபம் உல்லாசப் பயணிகளையும், ஹொங்கொங் வரும் சுற்றுலா பயணிகளையும் ஈர்க்கும் இடங்களில் ஒன்றாகும். இம்மண்டபத்தின் கடலோர முகப்பு பக்கம், எப்பொழுதும் இரவும் பகலுமாக நிழல்படப் பிடிப்பாளர்கள் நிறைந்து நிற்பார்கள். சுற்றுலா பயணிகளும் இம்மண்டபத்தின் முன்னே நின்று நிழல்படம் எடுத்துக்கொள்வதற்கென்றே வருவோரும் உளர். அத்துடன் இம்மண்டபத்தின் முகப்பு பக்கத்தில் இருந்து பார்க்க, கடலுக்கு அப்பால் தெரியும் கவுலூன் தீபகற்ப முனையின் காட்சியும் சுற்றுலா பயணிகளை இங்கு ஈர்ப்பதற்கு ஒரு காரணமாகும். அதனால் ஹொங்கொங்கில் காண்போர் கவரிடங்களில் இதுவும் ஒன்றாகும்.

## கட்டடக்கலை
இந்த மண்டபம் பாரியத் திட்டமிடலின் கீழ் கடலை செயற்கையாக நிரப்பி கட்டடப்பட்ட ஒரு கட்டடமாகும். தற்போதும் மண்டபத்திற்கும் பிரதான நிலப்பரப்புக்கும் இடையிலான பகுதி கடலாகவே உள்ளது. இடையே பிரமாண்டமான நடைப்பாலம் கட்டப்பட்டுள்ளது.  இந்த மண்டபத்தை வடிவமைத்த கட்டடக்கலைஞர் ...

## மண்டபத்தின் உள்ளே

## மேற்கோள்கள்
 

## வெளியிணைப்புகள்
* அதிகாரப்பூர்வ இணையத்தளம் 

பகுப்பு:ஹொங்கொங் தீவு
பகுப்பு:ஹொங்கொங் காண்போர் கவரிடங்கள்
பகுப்பு:ஹொங்கொங் மாநாடு மற்றும் கண்காட்சி மண்டபங்கள்
இரத்தினபுரம் (இலங்கை)

**இரத்தினபுரம்** என்பது இலங்கையின் வடக்கில் கிளிநொச்சி நகரத்தின் அருகில் உள்ள ஒரு கிராமம். இரணைமடுக் குளத்தின் கீழ்ப்பக்கமாக திருவையாறுக்கும் ஆனந்தபுரத்திற்கும் இடையில் இருக்கிறது. ஆறுகள் நிறைந்த குளிர்ச்சியான கிராமம் இரத்தினபுரம்.

இந்த நிலப்பகுதியை விட்டு மக்களை எழுந்து செல்லுமாறு அரச அதிகாரிகள் பணித்துள்ளனர். இதனால் இந்தக் கிராம மக்களுக்கு வீட்டுத் திட்டம் போன்ற நிவாரணங்கள் இதுவரையில் வழங்கப்படவில்லை. தமது நிலம் தமக்குத் தேவை என்று மக்கள் கோரியதை அடுத்து இந்தக் காணி நிலம் மக்களுக்கு உரியவை என்றும் அவற்றை விட்டு பெயர்க்க மாட்டோம் எனவும் அரச அதிகாரிகள் தெரிவித்துள்ளனர்.

## வெளி இணைப்புகள்

* மழையும் வெயிலும் கொல்லும் மக்கள்

பகுப்பு:கிளிநொச்சி மாவட்டத்திலுள்ள ஊர்களும், நகரங்களும்
புளூகோட் நடவடிக்கை

**புளூகோட் நடவடிக்கை** (*Operation Bluecoat*) என்பது இரண்டாம் உலகப் போரின் மேற்குப் போர்முனையில் நிகழ்ந்த ஒரு சண்டை. இது ஓவர்லார்ட் நடவடிக்கையின் ஒரு பகுதியாகும். கோப்ரா நடவடிக்கைக்குத் துணையாக இந்த நடவடிக்கை மேற்கொள்ளப்பட்டது.

நாசி ஜெர்மனியின் கட்டுப்பாட்டிலிருந்த பிரான்சு மீதான நேச நாட்டு கடல்வழிப் படையெடுப்பு நார்மாண்டிப் பகுதியில் சூன் 6, 1944 நிகழ்ந்தது. இரு மாத சண்டைக்குப் பின்னர்  கோப்ரா நடவடிக்கையின் மூலம் நார்மாண்டிப் பகுதியிலிருந்து நேச நாட்டுப் படைகள் பிரான்சின் உட்பகுதிக்கு முன்னேறத் தொடங்கின. அமெரிக்கப் படைப்பிரிவுகளால் மேற்கொள்ளப்பட்ட இந்த முயற்சிக்குத் துணையாக பிரிட்டானியப் படைப்பிரிவுகள் அனுப்பப்பட்டன. அமெரிக்க முன்னேற்றத்தின் பக்கவாட்டு முனையைப் (flank) பாதுகாக்க விர் நகரின் சாலை சந்திப்பையும் பின்கான் மலையினையும் கைப்பற்றும் பொறுப்பு பிரிட்டானிய 2வது ஆர்மியிடம் ஒப்படைக்கபட்டது. ஜூலை 30ம் தேதி கடுமையான வான்வழி குண்டுவீச்சுத் தாக்குதலுக்குப் பின்னர் 2வது ஆர்மி விர் நகரை நோக்கி முன்னேறத் தொடங்கியது. பிரிட்டானிய முன்னேற்றத்தைத் தடுக்க ஜெர்மானியர்கள் கவச டிவிசன்களை அதனை எதிர்க்க அனுப்பினர். ஒரு வாரம் கடுமையான சண்டைக்குப் பின்னர் விர் நகரும் பின்கான் மலையும் பிரிட்டானியப் படைகளால் கைப்பற்றப்பட்டன.

பகுப்பு:மேற்குப் போர்முனை (இரண்டாம் உலகப் போர்)
பகுப்பு:1944 நிகழ்வுகள்
பகுப்பு:செருமன் வரலாறு
பகுப்பு:பிரான்சின் வரலாறு
1957 இந்தியப் பொதுத் தேர்தல்

இந்தியக் குடியரசின் இரண்டாம் **[[இந்திய நாடாளுமன்றம்|நாடாளுமன்றத் தேர்தல்]] 1957** ஆம் ஆண்டு நடைபெற்றது. தேர்தலில் வெற்றி பெற்ற உறுப்பினர்களைக் கொண்டு இரண்டாவது மக்களவை கட்டமைக்கப்பட்டது. ஆட்சியில்ர்ருந்த இந்திய தேசிய காங்கிரசு கட்சி 371 தொகுதிகளில் வென்று மீண்டும் ஆட்சியமைத்தது. ஜவகர்லால் நேரு மூன்றாம் முறையாக பிரதமரானார்.

## பின்புலம்
இத்தேர்தலில் 403 தொகுதிகளில் இருந்து 494 உறுப்பினர்கள் தேர்ந்தெடுக்கப்பட்டனர். இவற்றுள் 312 ஒற்றை உறுப்பினர் தொகுதிகள். 91 தொகுதிகளிலிருந்து தலா இரண்டு உறுப்பினர்களும் தேர்ந்தெடுக்கப்பட்டனர். இவர்கள் தவிர 2 ஆங்கிலோ இந்தியர்களும் மக்களவைக்கு நேரடியாக நியமனம் செய்யபட்டனர். காங்கிரசுக்கு முக்கிய எதிர்கட்சியாக இந்திய கம்யூனிஸ்ட் கட்சி (சிபிஐ) இருந்தது. வேறு சில கட்சிகளும் காங்கிரசை எதிர்த்தன. ஆனால் பதினோறு ஆண்டுகளாக ஆட்சி புரிந்து வந்த காங்கிரசும் நேருவும் செல்வாக்கின் உச்சியில் இருந்தனர். எளிதாக சென்ற தேர்தலில் வென்றதை விட கூடுதல் வாக்குகளையும் இடங்களையும் வென்றனர்.

## முடிவுகள்
மொத்தம் 45.44 % வாக்குகள் பதிவாகின

## இவற்றையும் காண்க
*சென்னை மாநிலத்தில் இந்திய நாடாளுமன்றத் தேர்தல், 1957

## மேற்கோள்கள்
*Indian general election, 2nd Lok Sabha 

பகுப்பு:1957 தேர்தல்கள்
பகுப்பு:இந்தியப் பொதுத் தேர்தல்கள்
கே. ஜி. கண்ணபிரான்

**கே. ஜி. கண்ணபிரான்** (K.G.Kannbiran)(1929 - 2010)மக்கள் உரிமைகளுக்காகப் போராடிய ஓர் புகழ்பெற்ற வழக்கறிஞர் ஆவார். முப்பதாண்டுகளுக்கும் மேலாக மக்கள் குடியியல் உரிமைகள் மற்றும் மனித உரிமைகளுக்காக தமது பணிவாழ்வை அர்ப்பணித்தவர்.ஆந்திராவின் மக்கள் குடியியல் உரிமைக் குழு (PUCL)வின் தலைவராக 1978 முதல் 1994ஆம் ஆண்டுவரைப் பணியாற்றிப் பின்னர் தேசியத் தலைவராகப் பணியாற்றினார். ஆந்திரப் பிரதேச நக்சலைட் இயக்கத்தினருக்கும் மாநில அரசுக்கும் இடையே உரையாடல்கள் நிகழப் பாடுபட்டார். நிறுவனச் சட்டங்கள், வரி விதிப்புச் சட்டங்கள், சிவில் சட்டங்கள் ஆகியவற்றில் நிபுணராகவும் இருந்தார்.

## வாழ்க்கை வரலாறு

1929ஆம் ஆண்டு மதுரையில் பிறந்த கண்ணபிரான் பொருளியலில் முதுகலைப் பட்டமும் சட்டப் படிப்பும் சென்னைப் பல்கலைக்கழகத்தில் முடித்த பிறகு 1961ஆம் ஆண்டு ஆந்திரப் பிரதேசத்தின் செகந்தராபாத்தில் தமது வழக்கறிஞர் பணியைத் துவங்கினார். இவருக்கு வசந்தா என்ற மனைவியும் இரு மகன்களும் ஓர் மகனும் உள்ளனர். செவ்வியல் இந்திய இசையில் விருப்பமுள்ளவர். நீரிழிவுநோய்வாய்ப்பட்டிருந்த கண்ணபிரான் தமது 81வது அகவையில் 30 திசம்பர், 2010 அன்று மரணமடைந்தார்.

## பணிவாழ்வு

இடதுசாரி சார்புள்ள கண்ணபிரான் 1960கள் முதலே அரசிற்கு எதிரான கருத்துக்கள் கொண்டவர்களின் வழக்குகளில் ஈடுபாடு கொண்டார். மாற்றுக்கருத்துக்களை சகிக்காத அரசின் செயல்களுக்கு எதிராகப் போராடினார். அவசரநிலையின்போது பல அரசியல் கைதிகளின் வழக்குகளை எடுத்துக் கொண்டார். செகந்திராபாத் சதி வழக்கு, பார்வதிபுரம் சதி வழக்கு ஆகியவற்றில் வழக்காடினார்.

நக்சலைட் இயக்கத் தலைவர்களுக்கும் ஆந்திர அரசிற்கும் இடையே பாலமாக விளங்கினார். 1987ஆம் ஆண்டில் கிழக்கு கோதாவரி மாவட்டத்தில் ஏழு இந்திய ஆட்சிப் பணி அதிகாரிகளையும் பிறரையும் *மக்களின் போர்* இயக்கம்  கடத்தியபோது அவர்களது விடுதலைக்கான பேச்சுவார்த்தைகளில் முக்கியப் பங்காற்றினார்.1991ஆம் ஆண்டில் முன்னாள் நடுவண் ஆய அமைச்சர் பி. சிவசங்கரின் மகனும் சட்டப்பேரவை உறுப்பினருமான சுதீர்குமாரின் கடத்தலின்போதும் 1993ஆம் ஆண்டு சட்டப்பேரவை உறுப்பினர் டி. சீனிவாசலு கடத்தப்பட்டபோதும் ஆந்திர அரசு இவரது உதவியையே நாடியது.

குசராத் கலவரங்களை விசாரணை செய்ய அமைக்கப்பட்ட "அக்கறை மிக்க குடிமக்கள் தீர்ப்பாயத்தில்" (Concerned Citizen's Tribunal) உறுப்பினராக இருந்தார். இலங்கைத் தமிழர்களின் உரிமைகளுக்காக நீதிபதி கிருட்டினய்யரோடு கலந்து ஆலோசித்து சில பரிந்துரைகளை அறிவித்தார்

## படைப்பு

* தண்டனையினின்றும் விலக்கீட்டிற்கான ஊதியம்:அதிகாரம்,நீதி மற்றும் மனித உரிமைகள் (The wages of  impunity: power, justice and human rights) - ஆங்கிலநூல்

## மேற்கோள்கள்

## வெளியிணைப்புகள்
*இதழ் கட்டுரை - ஆங்கிலத்தில்
*கீற்று தளத்தில் இரங்கல்

பகுப்பு:1929 பிறப்புகள்
பகுப்பு:2010 இறப்புகள்
பகுப்பு:இந்திய மனித உரிமைச் செயற்பாட்டாளர்கள்
வஞ்சாய் மாவட்டம் (ஹொங்கொங் தீவு)

**வஞ்சாய் மாவட்டம்** (Wan Chai District) ஹொங்கொங்கின் அரசியல் நிலப்பரப்புக்குள் உள்ள பதினெட்டு (**18**) மாவட்டங்களில் ஒன்றாகும். இது ஹொங்கொங் தீவில் உள்ள நான்கு மாவட்டங்களில் ஒரு மாவட்டமும் ஆகும். இந்த மாவட்டங்களில் மக்கள் தொகை 2001 ஆம் ஆண்டில் கணிப்பின் படி 167,146 ஆகும். ஹொங்கொங்கில் உள்ள பதினெட்டு மாவட்டங்களில், அதிகமான நடுத்தர வீடமைப்புகளைக் கொண்ட மாவட்டத்தில் மூன்றாம் நிலையில் உள்ளது. இந்த மாவட்டத்தில் உள்ளோர் ஹொங்கொங்கில் படித்தோர் எண்ணிக்கையில் இரண்டாம் நிலையையும், ஹொங்கொங்கில் அதிகம் வருமாணம் ஈட்டுவோரின் எண்ணிக்கையில் முதன்மையான மாவட்டமும் ஆக விளங்குகிறது. அத்துடன் ஹோங்கொங் மக்கள் தொகையை விகிதாசாரத்தின் படி இந்த மாவட்டம் இரண்டாவது குறைந்த மக்கள் தொகையையும், பழமையான வீட்டுத் தொகுதிகளைக் கொண்ட மாவட்டத்தில் மூன்றாம் இடத்திலும் உள்ளது.

## சிறப்பு
ஹொங்கொங்கில் ஹொங்கொங் பொது வீடமைப்பு திட்ட குடியிருப்புத் தொகுதிகளைக் கொண்டிராத ஒரே மாவட்டம் இதுவாகும். அத்துடன் இந்த மாவட்டத்தில் ஐந்தில் ஒருவர் HKD 1 மில்லியனுக்கு மேற்பட்ட செல்வம் உள்ளவர்களாக இருக்கின்றனர் என புள்ளி விபர அறிக்கைகள் காட்டுகின்றன.

## மேற்கோள்கள்

## வெளியிணைப்புகள்
* Wan Chai District Council 
* Wan Chai District 

பகுப்பு:ஹொங்கொங் மாவட்டங்கள்
பகுப்பு:வஞ்சாய் மாவட்டம்
பகுப்பு:ஹொங்கொங் தீவு
பெப்ரவரி 2011

**பெப்ரவரி 2011** (*February 2011*), ஒரு செவ்வாய்க்கிழமை ஆரம்பித்து 28 நாட்களின் பின்னர் ஒரு திங்கட்கிழமை முடிவடைகிறது. தமிழ் நாட்காட்டியின் படி மாசி மாதம் பெப்ரவரி 13 ஞாயிற்றுக்கிழமை தொடங்கி, 2011 மார்ச் 14 திங்கட்கிழமை முடிவடையும்.

## சிறப்பு நாட்கள்
* பெப்ரவரி 4 - இலங்கை விடுதலை நாள்
* பெப்ரவரி 14 - முகமது நபி பிறந்த நாள்
* பெப்ரவரி 18 - மாசி மகம்
* பெப்ரவரி 20 - திருவள்ளுவர் குருபூசை

## நிகழ்வுகள்

----

பகுப்பு:2011
சிறீதரன் ஜெகநாதன்

**சிறீதரன் ஜெகநாதன்** (*Sridharan Jeganathan*, சூலை 11, 1951 – மே 14, 1996) இலங்கைத் துடுப்பாட்டக் காரர். இவர் இலங்கைத் துடுப்பாட்ட அணிக்காக இரண்டு தேர்வு ஆட்டங்களிலும், ஐந்து ஒருநாள் போட்டிகளிலும் 1983 முதல் 1988 வரை விளையாடினார். துடுப்பாட்டத்தில் இருந்து ஓய்வு பெற்ற பின்னர் மலேசியத் துடுப்பாட்ட அணியின் தேசிய பயிற்சியாளராகப் பணியாற்றினார்.

1982-1983 இல் இலங்கை அணியில் சேர்ந்து நியூசிலாந்து துடுப்பாட்ட அணிக்கு எதிரான நியூசிலாந்தில் இடம்பெற்ற இரண்டு தேர்வுப் போட்டிகளில் துடுப்பாட்டம், மற்றும் பந்து வீச்சில் கலந்து கொண்டார். இரண்டு போட்டிகளிலும் மொத்தம் 19 ஓட்டங்களே எடுத்திருந்தார். எந்த இலக்குகளையும் கைப்பற்றவில்லை. சில காலம் இலங்கை அணிக்காக விளையாட அவர் அழைக்கப்படவில்லை. பின்னர் இந்தியா, மற்றும் பாக்கித்தானில் நடைபெற்ற 1987 உலகக்கிண்ணத்துக்கான போட்டிகளில் இலங்கை அணிக்காகப் பங்கு பற்ற அழைக்கப்பட்டார். அங்கு ஐந்து போட்டிகளில் அவர் பங்குபற்றினார்.

முதல்தர துடுப்பாட்டப் போட்டிகளில் அவர் மொத்தம் 49 இலக்குகளையும், 437 ஓட்டங்களையும் பெற்றார். 1982-83 காலப்பகுதியில் தாஸ்மானியாவுக்கு எதிரான ஆட்டத்தில் 74 ஓட்டங்களைப் பெற்றார். இதுவே இவர் பெற்ற அதிகூடிய ஓட்டங்களாகும். இலங்கை அணியில் இருந்து ஓய்வு பெற்ற பின்னர் அவர் மலேசியாவின் தேசிய பயிற்சியாளராகப் பணியாற்றினார்.

## வெளி இணைப்புகள்
*கிரிக்இன்ஃபோ

பகுப்பு:1951 பிறப்புகள்
பகுப்பு:1996 இறப்புகள்
பகுப்பு:இலங்கைத் துடுப்பாட்டக்காரர்கள்
பகுப்பு:இலங்கைத் தமிழ் விளையாட்டு வீரர்கள்
நாஞ்சில் சம்பத்

**நாஞ்சில் சம்பத்** தமிழ் நாட்டு அரசியல்வாதி. இவர் சிறந்த பேச்சாளர் மற்றும் எழுத்தாளர். கன்னியாகுமரி மாவட்டம் மணக்காவிளை எனும் ஊரில் மளிகைக் கடை வைத்திருந்த இல்லத்துப் பிள்ளைமார் சமுதாயத்தைச் சேர்ந்த பாஸ்கரன் - கோமதி தம்பதியருக்கு மகனாகப் பிறந்த இவர் மறுமலர்ச்சி திராவிட முன்னேற்றக் கழகத்தின் (மதிமுக) கொள்கை பரப்புச் செயலாளராக இருந்து வந்தார். மதிமுக பொதுச்செயலாளர் வைகோவுடனான கருத்து வேறுபாட்டால் அக்கட்சியிலிருந்து விலகி, அதிமுக பொதுச்செயலாளர் ஜெ. ஜெயலலிதாவைச் சந்தித்து அதிமுகவில் இணைந்தார். அக்கட்சியில் அவருக்கு கொள்கைப் பரப்புத் துணைச் செயலாளர் பதவி அளிக்கப்பட்டது. பின்னர் 2016 ஜனவரி 2ஆம் தேதி அப்பதவியில் இருந்து நீக்கப்பட்டார்.

## கல்வி

இவர் தனது மேல்நிலைப் பள்ளிப் படிப்பை புனித மரியா கொரற்றி மேல்நிலை பள்ளியில் படித்தார். தனது பட்டப்படிப்பை நாகர்கோவில் இந்துக் கல்லூரியில் படித்தார்.

## குடும்பம்

நாஞ்சில் சம்பத்தின் மனைவி பெயர் சசிகலா. இவர்களுக்கு மதிவதனி, சரத் பாஸ்கரன் என இரு குழந்தைகள் உள்ளனர்.

## பேச்சாளர்

சிறு வயதிலேயே பேச்சில் சிறந்த விளங்கிய இவர் திமுகவில் தலைமைக் கழகப் பேச்சாளராக இருந்தார். பின்னர் வைகோ திமுகவிலிருந்து வெளியேற்றப்பட்ட போது இவரும் வெளியேறினார். தமிழக இலக்கிய அரங்கில் முக்கிய பேச்சாளராகவும் இரண்டாம் கட்ட தலைவர்களில் மிக சிறந்த பேச்சாளராகவும் இருக்கிறார். அதிமுக, திமுக போன்ற ஆட்சிகளில் போடப்பட்ட வழக்குகளில் பலமுறை சிறைக்குச் சென்றுள்ளார். கடந்த மார்ச் 1, 2009 அன்று திருப்பூரில் ‘நாதியற்றவனா தமிழன்?’ என்ற தலைப்பில், அனைத்து மாணவர் கூட்டமைப்பு ஏற்பாடு செய்திருந்த கூட்டத்தில் பேசினார். அதில் இந்திய இறையாண்மைக்கு எதிராக பேசியதாக தேசியப் பாதுகாப்புச் சட்டத்தின் கீழ் கைது செய்யப்பட்டு சிறையில் அடைக்கப்பட்டார். நாஞ்சில் சம்பத்துக்காக மதிமுகவின் பொதுச்செயலாளர் வைகோ வாதாடினார்.

## எழுதியுள்ள நூல்கள்

#இலக்கியப் பூங்கா
#பதிலுக்குப் பதில்
#பேசப் பெரிதும் இனியவன்
#என்னைத் தொட்ட என்.எஸ்.கே.
#நான் பேச நினைத்ததெல்லாம்...

## கருத்து வேறுபாடு

இலங்கை அதிபர் ராஜபக்சே, சாஞ்சிக்கு வந்த போது, அங்கு செல்ல நாஞ்சில் சம்பத்திற்கும் அழைப்பு கொடுக்கப்பட்டு இருந்த நிலையில், அவர் அதைத் தவிர்த்து துபாயில் நடைபெற்ற நிகழ்ச்சி ஒன்றிற்குச் சென்று விட்டதால், வைகோ மற்றும் நாஞ்சில் சம்பத்துக்கிடையில் கருத்து வேறுபாடு ஏற்பட்டதாகக் கூறப்படுகிறது. இதனால், மதிமுகவிலிருந்து நாஞ்சில் சம்பத் வெளியேறக் கூடும் என செய்திகள் வெளியாகின. ஆனால், மதிமுகவிலிருந்து தாமாக வெளியேறப் போவதில்லை என்று நாஞ்சில் சம்பத் கூறியதால், கட்சித் தலைமை அவரை நீக்கலாம் என்கிற செய்திகள் வெளியாகிக் கொண்டிருந்தன. இதைத் தொடர்ந்து, அவர் அக்கட்சியிலிருந்து விலகி, அதிமுக பொதுச்செயலாளர் ஜெ. ஜெயலலிதாவைச் சந்தித்து அதிமுகவில் இணைந்தார்.

## அரசியல் விலகல்

டி. டி. வி. தினகரனுக்கு ஆதரவாக செயல்பட்டு வந்த சம்பத், தினகரன் புதிய அரசியல் அமைப்பு ஒன்றைத் தொடங்கிய போது, அந்த அமைப்பின் பெயரில்  *திராவிடம்* மற்றும் *அண்ணா* என்னும் பெயர்கள் இல்லாததால், அண்ணாவையும், திராவிடத்தையும் புறக்கணித்த இடத்தில் தனக்கு வேலை இல்லை எனக்கூறி இனி அரசியலில் இருந்தே விலகுவதாகக் கூறினார்.

## மேற்கோள்கள்

பகுப்பு:தமிழக எழுத்தாளர்கள்
பகுப்பு:வாழும் மக்கள்
பகுப்பு:தமிழ்ப் பேச்சாளர்கள்
பகுப்பு:கன்னியாகுமரி மாவட்ட அரசியல்வாதிகள்
பகுப்பு:ஊர்ப் பெயரால் அறியப்படும் மக்கள்
ஆடுகளம் (திரைப்படம்)

**ஆடுகளம்** () () (2011)  ஆம் ஆண்டு வெளிவந்த தமிழ்த் திரைப்படமாகும், வெற்றிமாறனின் இயக்கத்தில், ஜி. வி. பிரகாஷ் குமார் இசையில் வெளிவந்த இந்த திரைப்படத்தில் தனுஷ் , டாப்சி ஆகியோர் முன்னனி கதாபாத்திரங்களில் நடித்துள்ளனர். 2011ஆம் ஆண்டிற்கான தேசியத் திரைப்பட விருதுகளில் ஆடுகளத்தின் நாயகன் தனுசிற்கு சிறந்த நடிகர் விருதும், வெற்றிமாறனுக்கு சிறந்த இயக்குநர் என்று தங்கத்தாமரை விருதும், அவருக்கே சிறந்த திரைகதைக்கான விருதும் நடன இயக்குநர் தினேஷ்குமாருக்கு சிறந்த நடன இயக்குநர் விருதும் கிடைத்துள்ளது.

## கதைச் சுருக்கம்
சேவல் சண்டையினை கதைக்கருவாக உள்ள இத்திரைப்படத்தில் சேவல் சண்டையில் ஜாம்பவனான பேட்டைக்காரனை *(ஜெய பாலன்)* அவரின் பரம போட்டியாளரான காவல்துறை அதிகாரி ரத்தினசாமி *(நரேன்)* ஒருமுறையாவது போட்டியில் வீழ்த்த வேண்டும் என்று ஆசைப்படுகிறார். பேட்டைக்காரனின் நம்பிக்கையான சிஷ்யனான கருப்பு *(தனுஷ்)* தான் மிகவும் அன்புடன் வளர்க்கும் சேவலை பந்தயத்தில் ரத்தினசாமிக்கு எதிராகக் களம் இறக்குகிறார். ஆனால் அவரின் குருவான பேட்டைக்காரனுக்கு இதில் சற்றும் உடன்பாடில்லை. அவர் அந்தச் சேவல் சண்டையிடத் தகுதியற்றது எனக் கூறி அதனை கொல்லச் சொல்கிறார். ஆனால் குருவின் எதிர்ப்பையும் மீறி களத்தில் இறங்குகிறார். எதிரணியினரின் சூழ்ச்சி ஆட்டத்தையும் மீறி வெற்றி பெற்று பரிசை வெல்கிறார். பரிசு தொகையினை தன் குரு பேட்டைக்காரனிடம் கொடுத்து வைத்திருக்கிறார். கருப்பின் காதலியான ஆங்கிலோ-இந்திய பெண் ஐரீனின் *(டாப்ஸீ)* தந்தை கருப்பிற்கு தொழில் ஏற்பாடு செய்து தருவதாக கூற,  தான் பந்தயத்தில் வென்ற பரிசு தொகையைக் கேட்கிறார் கருப்பு. அப்போது பேட்டைகாரன் தன்னை வழிபறித்து பணத்தை திருடிவிட்டதாகக் கூறுகிறார். அதன் பின் நடக்கும் பரபரப்பான காட்சிகளும் திருப்பு முனைகளும்தான் கதையின் முடிவு.

## கதாபாத்திரங்கள்

*தனுஷ் (நடிகர்) - கே. பி. கருப்பு 
*கிசோர் - துரை  (பின்னணிக் குரல் சமுத்திரக்கனி)
*டாப்சி பன்னு -ஐரீன்   (பின்னணிக் குரல் ஆண்ட்ரியா ஜெரெமையா)
*வி. ஐ. எஸ். ஜெயபாலன் - பேட்டைக்காரன் பெரியாமி   (பின்னணிக் குரல் ராதாரவி)
*ஆடுகளம் நரேன் - ரத்தினசாமி 
*முருகதாஸ் ஊளை 
*மீனாள் - மீனா 
*சென்றாயன் - நிக்கோலஸ் 
*பெரிய கருப்பு தேவர் -அயூப் 
*ஜெயப்பிரகாசு - ஐரீனின் உறவினர்
*அட்டகத்தி தினேஷ் - தினேஷ்
*வேல்ராஜ் - காவல் அலுவலர் (சிறப்புத் தோற்றம்)

## பாடல்கள்
இத்திரைப்படத்திற்கு ஜி. வி. பிரகாஷ் குமார் இசையமைத்திருந்தார். 

## மேற்கோள்கள்


பகுப்பு:2011 தமிழ்த் திரைப்படங்கள்
பகுப்பு:இந்தியத் தமிழ்த் திரைப்படங்கள்
பகுப்பு:மதுரைக்களத் திரைப்படங்கள்
பகுப்பு:தனுஷ் நடித்துள்ள திரைப்படங்கள்
பகுப்பு:இந்திய நாடகத் திரைப்படங்கள்
பகுப்பு:ஜி. வி. பிரகாஷ் குமார் இசையமைத்த தமிழ்த் திரைப்படங்கள்
பகுப்பு:ராதாரவி நடித்த திரைப்படங்கள்
ஜோதி வெங்கடாசலம்

**ஜோதி வெங்கடாச்சலம்** (*Jothi Venkatachalam*; 27 அக்டோபர் 1917 - 28 நவம்பர் 1992) ஒரு இந்திய அரசியல்வாதி மற்றும் தமிழ்நாடு சட்டமன்ற முன்னாள் உறுப்பினர்.

## தனிப்பட்ட வாழ்க்கை
இவர் பர்மாவின் தலைநகரான ரங்கூனில் பிறந்தவர். அங்கே வாழ்ந்த வெங்கடாசலம் என்பவரும் இவரும் 1930-களில் கலப்புத் திருமணம் செய்துகொண்டனர். சாதி அடுக்குமுறையில் கணவரின் சமூகத்தைவிட, ஜோதியின் சமூகம் உயர்ந்த நிலையில் இருந்தது குறிப்பிடத்தக்கது. இவரின் கணவர் வெங்கடாசலம் ஒரு தொழிலதிபரும் சென்னையின் ஷெரீப்பாகவும் இருந்தவர்.

## பொது வாழ்க்கை
திருமணத்துக்குப் பிறகு ஜோதி சமூகப் பணிகளில் ஈடுபாடு காட்டினார். காங்கிரஸ் கட்சியிலும் சேர்ந்தார். தமிழ்நாடு சட்டமன்றத் தேர்தல், 1962ல் இந்திய தேசிய காங்கிரஸ் வேட்பாளராக எழும்பூர் தொகுதியில் தி.மு.க.வின் க.அன்பழகனை எதிர்த்து போட்டியிட்டு வென்றார்.  1971ல் இந்திய தேசிய நிறுவன காங்கிரஸ் வேட்பாளராக ஸ்ரீரங்கம் தொகுதியிலும் போட்டியிட்டு வென்றார். அக்டோபர் 10, 1953 முதல் ஏப்ரல் 12,1954 வரை சக்ரவர்த்தி ராஜகோபாலாச்சாரியின் அமைச்சரவையில் மது விலக்கு மற்றும் பெண்கள் நலத்துறை அமைச்சராகப் பதவி வகித்தார். 1962 - 63 ல் காமராஜர் அமைச்சரவையில் பொது சுகாதாரத்துறை அமைச்சராகவும் பின்னர் அக்டோபர் 14,1977 முதல் அக்டோபர் 26, 1982 வரை கேரளத்தின் முதல் பெண் ஆளுனராகவும் இருந்தார்.

## சிறப்புகள்
சென்னையில் இவரது குடும்பத்தின் பரம்பரை வீடு இருந்தஅட்கின்சன்ஸ் சாலைக்கு அவரது இறப்புக்குப் பிறகு அட்கின்சன்ஸ் சாலைக்கு, ஜோதி வெங்கடாசலம் சாலை என்று பெயர் சூட்டப்பட்டது. சென்னை வேப்பேரியில் இப்போதும் பெயர் மாற்றப்படாமல் இந்தச் சாலை உள்ளது. இவர் தமிழகத்தின் முதல் பெண் அமைச்சர் ஆவார். 1974 இல் இந்திய அரசு இவருக்கு பொதுவிவகாரங்கள் பிரிவில் இவருக்குப் பத்மசிறீ விருது வழங்கிச் சிறப்பித்தது.

## மேற்கோள்கள்

## மேலும் காண்க
கேரளா ஆளுநர்களின் பட்டியல்

## வெளி இணப்புகள்
* கேரள மாநில ஆளுநர்கள் 
* கேரள ஆளுநர்கள்

பகுப்பு:தமிழ்நாட்டு பெண் அமைச்சர்கள்
பகுப்பு:தலித் தலைவர்கள்
பகுப்பு:இந்திய தேசிய காங்கிரஸ் அரசியல்வாதிகள்
பகுப்பு:கேரள ஆளுநர்கள்
பகுப்பு:தமிழக முன்னாள் அமைச்சர்கள்
பகுப்பு:1917 பிறப்புகள்
பகுப்பு:இருபதாம் நூற்றாண்டு இந்திய அரசியல்வாதிகள்
பகுப்பு:பொது அலுவல்களுக்காகப் பத்மசிறீ விருதுபெற்றவர்கள்
பகுப்பு:5 ஆவது தமிழ்நாடு சட்டமன்ற உறுப்பினர்கள்
பகுப்பு:தமிழக சட்டமன்ற பெண் உறுப்பினர்கள்
பகுப்பு:3 ஆவது தமிழ்நாடு சட்டமன்ற உறுப்பினர்கள்
நல்லுருத்திரனார்

**நல்லுருத்திரனார்** சங்ககாலப் புலவர்களில் ஒருவர். கலித்தொகையில் முல்லைத்திணைப் பாடல்களாக அமைந்துள்ள 17 பாடல்களைப் பாடியவர். புறநானூற்றுப் பாடலைப்  பாடிய சோழன் நல்லுருத்திரன் அரசனாக விளங்கிய புலவன். சோழன் நல்லுருத்திரன் காலத்தால் முந்தியவன். புலவர் நல்லுருத்திரன் சுமார் 150 ஆண்டுகளேனும் காலத்தால் பிந்தியவர்.
## முல்லைக்கலி பாடல்கள் சொல்லும் செய்தி
நல்லுருத்திரனார் பாடிய இந்த 17 பாடல்களை முல்லைக்கலி எனக் கூறுவது வழக்கம். பொதுவன் முல்லைநிலத்துக் கட்டிளங்காளை. இவன் காரிகையார் வளர்த்த காளைகளை அடக்கிக் காளையை வளர்த்த கன்னியை மணக்கும் செய்தி முதல் 6 பாடல்களில் கூறப்பட்டுள்ளது. இதற்கு ஏறு தழுவல் என்று பெயர். அடுத்த 7 பாடல்கள்  பெற்றோர் மணம் முடித்து வைத்தல், காஞ்சி மரத்தடியில் குரவையாடும்போது குழல் ஊது, வருகிறேன் என்று தலைவி சொல்லுதல் முதலான செய்திகளைக் குறிப்பிடுகின்றன. ஆயர் மகள் மறுமணம் செய்துகொள்ள மாட்டாளாம்.

## முல்லைக்கலி யாப்பமைதி
முல்லைக்கலியின் முதல் பாடலிலேயே யாப்பு வகையில் குறள் வெண்பா, சிந்தியல் வெண்பா, நாலடி வெண்பா  பஃறொடை வெண்பா ஆகியவை கையாளப்பட்டுள்ளன.
## சொல்லாட்சி முதலானவை
*இந்த நூலில் அன்னை, அத்தன் என்னும் சொற்களால் தாய்தந்தையர் குறிப்பிடப்பட்டுள்ளனர் 
*பெற்றோர் செய்துவைக்கும் திருமணத்துக்குப் பெயர் வதுவை 
*எருமைத் தலைமேல் ஆடுபவன் கதை *தந்தையைக் கொன்ற சண்டேசுரன் கதை  முதலான புராணச் செய்திகள் இவரது பாடல்களில் வருகின்றன.
இவை இந்தப் புலவரைச் சோழன் நல்லூருத்திரனிலிருந்து வேறுபடுத்திக் காட்டுகின்றன.

எனினும் வாய்பாட்டுப் பாடல் ஒன்று இப் புலவரைச் சோழன் நல்லுருத்திரன் என்னும் அரசனே எனக் குறிப்பிடுகிறது.
:பெருங்கடுங்கோன் பாலை, கபிலன் குறிஞ்சி
:மருதனிள நாகன் மருதம் - அருஞ்சோழன்
:நல்லுருத்திரன் முல்லை, நல்லந்துவன் நெய்தல்
:கல்வி வலார் கண்ட கலி
சு. வையாபுரிப்பிள்ளை புலவர் அகர வரிசையில் பாடல்களைத் தொகுத்த சங்க இலக்கியம் பாட்டும் தொகையும் என்னும் நூலில் சோழன் நல்லுருத்திரன் என்னும் அரச புலவனை வேறு புலவராகக் காட்டியுள்ளார்  

## அடிக்குறிப்புகள்

பகுப்பு:சங்கப் புலவர்கள்
பிரம்மானந்தன்

**பிரம்மானந்தன்** (1946 - 2004) ஒரு மலையாள மற்றும் தமிழ்த் திரைப்படப் பாடகர். குறைவான பாடல்களையே பாடியிருக்கிறார் என்றாலும் தன்னுடைய தனித்தன்மை வாய்ந்தகுரலால் பெரும்புகழ் பெற்றவராக இருக்கிறார்.

பிரம்மானந்தன் 1946 ல் திரிச்சூர் அருகே கடக்காவு என்ற ஊரில் பிறந்தவர். கடக்காவு சுந்தர பாகவதர் இவரது முதல் குரு. பின்னர் சென்னைக்கு வந்து டி. கெ. ஜெயராமனிடம் மரபிசை பயின்றார். அகில இந்திய வானொலி நடத்திய மெல்லிசைப் போட்டியில் சிறந்த பாடகருக்கான முதல் பரிசை 1968ல் பெற்றார். 1969ல் இவரை இசையமைப்பாளர் கெ. ராகவன் தன்னுடைய கள்ளிச்செல்லம்மா என்ற படத்தில் அறிமுகம்செய்தார்.

கள்ளிச்செல்லம்மா படத்தில் வரும் ’மானத்தே காயலில்..’ என்ற இன்னிசைப் பாடலைப் பாடி பிரம்மானந்தன் பெரும்புகழ்பெற்றார். கனத்த குரல் கொண்ட இவர் மென்மையாகப் பாடக்கூடியவர். பிரம்மானந்தன் பாடிய பெரும்பாலான பாட்டுகள் பெரும் வெற்றி பெற்றன. அவருக்கு கெ.ராகவன், தட்சிணாமூர்த்தி, எம். கெ. அர்ஜுனன், ஏ. டி. உம்மர், ஆர். கெ. சேகர் போன்ற இசையமைப்பாளர்கள் நிறைய வாய்ப்புகளை கொடுத்தனர். ஆனால் அன்று மலையாள இசையுலகின் முதன்மை இசையமைப்பாளராக இருந்த தேவராஜன் மாஸ்டர் பிரம்மானந்தனை தொடர்ந்து புறக்கணித்தார். ஆகவே பிரம்மானந்தன் குறைவான பாடல்களையே பாட நேர்ந்தது. ஒருகட்டத்தில் வாய்ப்பே இல்லாது போயிற்று.

அதற்கு பலகாரணங்கள் சொல்லப்படுகின்றன. பிரம்மானந்தன் முன்கோபமும் கர்வமும் கொண்டவர், தேவராஜனை புண்படுத்தியிருக்கலாம் என்கிறார்கள். ’மலையத்திப்பெண்ணு’ ’கன்னி நிலாவு’ என்ற இரு படங்களுக்கு இசையமைத்திருக்கிறார். கன்னிநிலாவு வெளியாகவே இல்லை. வெறும் பத்து வருடங்களே பிரம்மானந்தன் திரையுலகில் இருந்தார். எழுபதுகளின் இறுதியில் வாய்ப்புகள் இல்லாத நிலையில் குடிக்க ஆராம்பித்தார். தனிக்கச்சேரிகளில் பாடினார். பக்தி இசைத்தட்டுகள் வெளியிட்டார். ஆனால் சினிமாவால் புறக்கணிக்கப்பட்டது அவரை வருத்தம்கொள்ளச் செய்தது.

பிரம்மானந்தன் தமிழில் பத்து படங்களுக்குமேல் பாடியிருக்கிறார். இளையராஜா அவருக்கு வாய்ப்புகள் வழங்கினார். சந்தக்கவிகள் பாடிடும் என்ற பாடல் முக்கியமானது   
 
குடி முதிர்ந்து பொருளிழந்து தெருவில் அலையும் நாடோடியாக ஆனார். பிரம்மானந்தனுக்கு மிக காலம் தாழ்த்தி 2003ல் கேரள சங்கீத நாடக அக்காதமி விருது கொடுக்கப்பட்டது. அவர் மனமுடைந்த நிலையில் இருந்த காலம் அது. வேறெந்த விருதும் அளிக்கப்படவில்லை.  2004, ஆகஸ்ட் பத்தாம்தேதில் தன்னுடைய 58 ஆவது வயதில் பிரம்மானந்தன் மறைந்தார். திரிச்சூடிரில் அவரது சொந்த கிராமத்தில் சிதையேற்றப்பட்டார்

## பாடல்கள்
*மானத்தே காயலில்
*தாரக ரூபிணீ
*தாமரப்பூ நாணிச்சு
*நீல நிஸீதினீ

சந்தக்கவிகள் [தமிழ்]

## வெளி இணைப்புகள்
*கரிமுகில் காட்டிலே
*தாரக ரூபிணீ
*தாமரப்பூ நாணிச்சு
*நீல நிஸீதினீ
*ஜெயமோகன் கட்டுரை

சந்தக்கவிகள் பாடிடும்

பகுப்பு:திரைப்படப் பாடகர்கள்
பகுப்பு:1946 பிறப்புகள்
பகுப்பு:2004 இறப்புகள்
பகுப்பு:மலையாள மக்கள்
திரிவிக்ரமன் தம்பி

முனைவர் **திரிவிக்ரமன் தம்பி** (1926-2008) கேரள நாட்டுப்புறவியல் ஆய்வாளர். நாட்டுப்புறவியலை அடிப்படையாகக் கொண்டு கேரள வரலாற்றை எழுதியவர். 
 
திரிவிக்ரமன் தம்பி கன்னியாகுமரி மாவட்டத்தில் இரணியல் என்ற ஊரில் பிறந்தார். மலையாள இலக்கியத்தில் முனைவர் பட்டம் பெற்றபின் திருவனந்தபுரம் கலைக்கல்லூரியில் பேராசிரியராக இருந்தார். குமரிமாவட்ட ஊர்ப்பெயர்கள் என்ற இவரது முனைவர்பட்ட ஆய்வு முக்கியமானது. அதன்பின் குமரிமாவட்ட நாட்டாரியல் ஆய்வில் நுழைந்தார்.

தெக்கன்பாட்டுகள் ஒரு ஆய்வு என்ற நூல் புகழ்பெற்றது. குமரிமாவட்டத்தின் வாய்மொழி வரலாற்றை மலையாளத்தில் விரிவாகப் பதிவுசெய்திருக்கிறார். வில்லுப்பாட்டுகளை பதிப்பித்தார். 2008ல் நாகர்கோயில் பார்வதிபுரத்தில் தன் 82 ஆவது வயதில் காலமானார்.

## நூல்கள்

*தெக்கன் கேரள ஸ்தல நாமங்ஙள்
*இரவிக்குட்டிப்பிள்ளை போரு
*தம்பிமார்கதை
*வேலுத்தம்பி தளவா

பகுப்பு:மலையாள எழுத்தாளர்கள்
பகுப்பு:1926 பிறப்புகள்
பகுப்பு:2008 இறப்புகள்
ஹொங்கொங் மாவட்டங்கள்

**ஹொங்கொங் மாவட்டங்கள்** (Districts of Hong Kong) என்பன ஹொங்கொங் ஆட்சிப்பரப்பில் அரசியல் நில எல்லைக்களாகப் பிரிக்கப்பட்டுள்ள நிலவியல் பிரிவுகளாகும். இவ்வாறு ஹொங்கொங்கில் 18 மாவட்டங்கள் உள்ளன.  இந்த ஒவ்வொரு மாவட்டத்திற்கும் ஒவ்வொரு மாவட்ட சபை உள்ளது.  இந்த மாவட்ட அலகுகள் பிரித்தானிய குடியேற்ற நாடாக ஹொங்கொங் இருந்த காலங்களில் 1980 களில் உருவாக்கப்பட்டவைகளாகும். இருப்பினும் இந்த மாவட்ட சபையின் நிலவியல் எல்லைகளுக்கு அமைவாக  ஹொங்கொங் காவல் துறை, தீயணைப்பு படை, உடல்நலம் பேனகம், பாடசாலை போன்றன இயங்குவதில்லை என்பது குறிப்பிடத்தக்கது.

## வரலாறு

1860 களின் சீன மொழியின் உள்ள வெவ்வேறு உற்கூறு மொழிகளை அல்லது பேச்சு வழக்கை கொண்ட மக்கள் குழுமமாக வாழ்ந்த பகுதிகள் ஒவ்வொரு பிரிவுகளாக இனங்காணப்பட்டன. இவர்கள் பெரும்பாலும் கூலித்தொழிலாளிகளாகவே இருந்தனர். இக்கூலிகளிடையேயான வணிக நடவடிக்கைகளுக்கு, வெவ்வேறு பகுதிகளில் இருந்து வந்த வணிகர்கள், தமது பொருற்களை விற்பனை செய்ய சட்டத்திற்கு புறம்பான வகையில் உற்புகுந்த வண்ணம் இருந்தனர். இது ஹொங்கொங் மற்றும் பிரித்தானியர் இடையே பல முரண்பாடுகளை தோற்றுவிக்கவும் தொடங்கின. இச்சூழ்நிலை பின்னனியில் 1870 ஆம் ஆண்டுகளில் தான் இந்த மாவட்டங்கள் வரையரை செய்தல் முக்கியத்துவம் பெறத்தொடங்கியது. இதன் காரணமாக ஐரோப்பியர்களுக்கான நில ஒதுக்கீடு செய்யும் முகமாக, முதல் சட்ட ரீதியான மாவட்டக் கட்டுப்பாட்டு நடவடிக்கை "ஐரோப்பிய மாவட்ட ஒதுக்கிட்டுச் சட்டம்"  1888 ஆம் ஆண்டு கொண்டுவரப்பட்டது.. இருப்பினும் 1982 ஆம் ஆண்டே ஹொங்கொங் மாவட்ட சபைக்கான நிர்வாக அலகுகள் உருவாக்கம் பெற்று ஒவ்வொரு மாவட்டத்திற்குமான நிர்வாகச் செயற்குழு திட்டம் நடைமுறைக்கு வந்தது. இந்த மாவட்டங்களை அல்லது மாவட்ட எல்லைகள் 1997 ஆம் ஆண்டு ஹொங்கொங்கில் ஏற்பட்ட ஆட்சியுரிமை மாற்றத்தின் பின்னர் தொடர்ந்தும் 1999 வரை தற்காலிகமாக நீடிப்பது என முடிவெடுக்கப்பட்டது. அதன் பின்னர் 2000, சனவரி 1 முதலாம் திகதி மீண்டும் அதே 18 மாவட்டங்களை அதே அலகுகளுடன் வைத்துக்கொள்ளவதென தீர்மானிக்கப்பட்டது.

இந்த மாவட்டங்கள் தொடர்பில் 1982 ஆம் ஆண்டின் பின்னர் இரண்டு பாரிய மாற்றங்கள் ஏற்பட்டன.

# குவாய் சிங் மாவட்டத்தில் இருந்து சுன் வான் 1985 ஆம் பிரிக்கப்பட்டது. 
# யவ் சிம் மாவட்டம் மற்றும்  மொங் கொக் மாவட்டம் என இரண்டு மாவட்டங்களாக இருந்தவை, தற்போது ஒரே மாவட்டமாக யவ் சிங் மொங் மாவட்டம் என 1994 ஆம் ஆண்டு அறிவிக்கப்பட்டது.

## மேலதிக தகவல்கள்
இந்த மாவட்டங்கள் ஒவ்வொன்றினதும் மக்கள் தொகை, அவற்றின நிலப்பரப்பளவு, ஒரு சதுர கிலோ மீட்டரில் மக்கள் அடர்த்தி விகிதம், சராசரி  மாத வருமானம், சாதாரண தொழிலாளியின் மாத சராசரி வருமானம் போன்ற புள்ளிவிபரங்கள் கீழே உள்ள அட்டவணையில் இடப்பட்டுள்ளன.

## அட்டவணை

## மேற்கோள்கள்

## வெளியிணைப்புகள்

* அதிகாரப்பூர்வத் தளம்
* Districts of Hong Kong
* Hong Kong Districts Map and Regions Map

பகுப்பு:ஆங்காங்
பகுப்பு:ஹொங்கொங் பட்டியல்கள்
அசோக டி சில்வா

**எல்லாவல கங்கனம்கே அசோக ரஞ்சித் டி சில்வா** (*Ellawalakankanamge Asoka Ranjit De Silva*, பிறப்பு: மார்ச் 28, 1956, களுத்துறை, இலங்கை) ஒரு முன்னாள் இலங்கைத் துடுப்பாட்டக்காரரும் பன்னாட்டுத் துடுப்பாட்ட அவையின் மேற்தட்டு நடுவர் குழுவைச் சேர்ந்த ஒரு நடுவரும் ஆவார்.

## மேற்கோள்கள்


பகுப்பு:இலங்கைத் துடுப்பாட்டக்காரர்கள்
பகுப்பு:இலங்கைத் துடுப்பாட்ட நடுவர்கள்
பகுப்பு:வாழும் மக்கள்
பகுப்பு:1956 பிறப்புகள்
பகுப்பு:களுத்துறை மாவட்ட நபர்கள்
சோழன் நல்லுருத்திரன்

**சோழன் நல்லுருத்திரன்** சங்ககாலப் புலவர்களில் ஒருவர். இவரது பாடலாகப் புறநானூறு 190 எண்ணுள்ள ஒரே ஒரு பாடல் மட்டும் சங்கநூல் தொகுப்பில் இடம் பெற்றுள்ளது.

கலித்தொகை முல்லைக்கலி பாடிய புலவர் நல்லுருத்திரனார். புறநானூறு 190 பாடலைப் பாடிய புலவர் சோழன் நல்லுருத்திரன்.

உருத்திரன் என்னும் சொல் சூரியனையும், சிவபெருமானையும் குறிக்கும்.
## புறம் 190 பாடல் சொல்லும் செய்தி
* துறை - பொருண்மொழிக் காஞ்சி (நன்னெறி வாழ்க்கை)
கதிர்கள் விளைந்திருக்கும் காலத்தில் எலி கதிர்களைக் கடித்துச் சென்று தன் வளையில் பதுக்கி வைத்துக்கொள்ளும். எலியைப் போன்று உள்ளத்தில் உரமில்லாத பதுக்கலாளர்ளின் நட்பு அமையாதிருப்பதாகுக.

புலி ஒன்று காட்டுப் பன்றி ஒன்றை வீழ்த்தியது. அப் பன்றி இடப்பக்கமாக விழுந்தது. (வலப்பக்கமாக விழுந்தால்தான் உண்ணுமாம்) எனவே புலி அன்று முழுவதும் பட்டினி கிடந்து மறுநாள் வேட்டையாடிற்று. அண்யானை ஒன்றை வலப்புறமாக விழும்படி வீழ்த்தியது. இரையாக்கிக்கொண்டது. இந்தப் புலியைப் போன்ற நெஞ்சுரம் கொண்டவர்களின் நட்பு அமைவதாகுக.

பகுப்பு:சங்கப் புலவர்கள்